ועדת הכלכלה, כנסת 17, פרוטוקול מספר 373, 2007-10-24 09:00

גלעד ארדן: בוקר טוב, אני מתכבד לפתוח את הישיבה.

גלעד ארדן: על סדר היום הכנה לקריאה ושלישית של הצעת חוק משק הדלק (קידום תחרות)(תיקון מס' 2)(הצגת מחירים בתחנות תדלוק), התשס"ז-2007, הצעת חוק שלי, (פ/1806).

גלעד ארדן: גם אנוכי וגם היועצת המשפטית של הוועדה הבענו את מורת רוחנו מכך שהממשלה דרך חוק ההסדרים הכניסה חוק שהרעיון מאחוריו דומה לחוק שמונח על שולחן הוועדה, מורת רוח גם בגלל שלדעתי אין לו שום קשר להשלכות על תקציב המדינה לשנת 2008 וגם בגלל שזה חוסר התייחסות להצעת חוק שכבר מונחת בשלבים מתקדמים על שולחן הוועדה וזה הליך שלא כל כך ברור מה הקשר לחוק ההסדרים, להכניס גם פרק בנושא הזה.

גלעד ארדן: הצעת החוק עברה בקריאה הראשונה במליאת הכנסת ב-25.7.07, התקיים כאן בוועדה דיון אחד בהכנה לשנייה ושלישית ב-27.8.07 והיום אנו בתקווה להשלים ולהצביע להכנה לקריאה השנייה והשלישית, כמובן לאחר שננסה לגשר על הפערים שקיימים בין הצעת החוק שלי לבין העמדות של משרדי הממשלה השונים.

גלעד ארדן: עכשיו אני מבקש ממך, עורכת הדין אייזנמן, לומר איפה את רואה את ההבדלים בין הצעת החוק הממשלתית לבין הצעת החוק שלי.

אתי בנדלר: בדיון הקודם משרד התשתיות הגיש הצעת נוסח שבינתיים עברה שוב שינויים במסגרת סעיף 97 בחוק ההסדרים.

אתי בנדלר: אני מבינה שהסעיף הזה אמור להכיל את עמדתה האחרונה של הממשלה בהקשר הזה.

חגית אייזנמן מלכה: קיימנו את התיאום הבין משרדי בעקבות הישיבות פה בוועדה, כאשר סוכם עם משרד האוצר שמה שסוכם בפורום הבין משרדי זה מה שייכנס לחוק ההסדרים, כך שלאורך כל הדרך זה היה דיון בשני ראשים.

חגית אייזנמן מלכה: מתואם גם עם משרד התחבורה ומקובל על דעת היועצת המשפטית שלהם.

חגית אייזנמן מלכה: אם נשים דגשים על השונה, בחוק המקורי מדובר על שני שלטים בתוך התחנה, אנו מדברים על שלט שנראה לעין גם של מי שנמצא מחוץ לתחנה, כאשר לעניין הזה קבענו שהשילוט מחוץ לתחנה יהיה רק באופן שאינו סותר את חוק הדרכים, שילוט, כלומר בכל תחנה שנראית בדרך בין עירונית לא נוכל להציב שלט כזה.

חגית אייזנמן מלכה: בנוסף, הצענו לקבוע בתוספת את רשימת המוצרים שלגביהם יצטרכו חובת פרסום.

חגית אייזנמן מלכה: זה לא נקבע בחוק המקורי, ואני מבינה שעל זה יש חילוקי דעות.

חגית אייזנמן מלכה: בחוק המקורי אין רשימה כזו, אנו הצענו לכתוב בתוספת אילו מוצרים, כאשר לגבי פרטי המוצרים יש מחלוקת.

גלעד ארדן: שתי הצעות החוק מדברות על חובה של תחנת דלק לשים במקום בולט בתחנה שני שלטים שמפרטים את כל המחירים, בשירות עצמי ובשירות מלא, ואם בעל התחנה בוחר לשים שלט בכניסה לתחנה במקום הנראה לעין, ככל שזה אינו סתר את חוק הדרכים, שילוט, הוא צריך גם כן לפרט את כל המחירים בשירות עצמי ובשירות מלא.

גלעד ארדן: האם הסברתי נכון את הצעת החוק הממשלתית?

חגית אייזנמן מלכה: לא לגמרי, כי בהצעת החוק הממשלתית מטילים חובה להציב שלט שייראה לעין הנוסע מחוץ לתחנה.

גלעד ארדן: בהצעת החוק שלי המקורית זה לא חובה, השלט הזה?

אתי בנדלר: כרגע לפי הצעת החוק הממשלתית מדובר על שלושה שלטים בסך הכל, פה על לפחות שני שלטים.

אתי בנדלר: אצלך אחד משני השלטים לאו דווקא מחוץ לתחנה.

אתי בנדלר: בהצעת החוק הממשלתית אפשר להבין שהיא חייבת להיראות – תכף נראה בדיוק את הנוסח.

אתי בנדלר: בהצעת הנוסח שלך כתוב:

אתי בנדלר: סמוך למתקני מכירת הדלק במקום הנראה לעין רוכשי הדלק, והודעה אחת לפחות תוצג במקום הנראה לעין מהכניסה לתחנת התדלוק.

אתי בנדלר: כאן מדובר על כך שזה יכול להיות בכניסה לתחנת התדלוק – אדם נכנס, רואה את המחירים ואז מקבל את ההחלטה המושכלת אם להיכנס לאחד המסלולים המובילים לתחנות התדלוק או לא.

אתי בנדלר: בנתיב הנסיעה – זה עניין של פרשנות.

אתי בנדלר: כיוון שמדובר על שלט שמוצג בדרכים, שיש לו השפעה בטיחותית, הכיצד שזה לא לפחות בהסכמת שר התחבורה והבטיחות בדרכים?

גלי גרוס: מרגע שהוסדר בתיאום עם משרד התחבורה שזה לא יהיה נוגד את חוק הדרכים, שילוט, המשמעות היא בדרך כלל תהיה שזה נראה בדרך עירונית ולא בדרך בין עירונית, כי בדרך בין עירונית חל איסור לפי חוק הדרכים, שילוט.

גלעד ארדן: ברשותכם, כדי להתקדם אני רוצה לקבוע שנתחיל לקרוא את הנוסח של הצעת החוק שלי ונראה אם אנו יכולים להגיע להסכמות שימזגו את כוונות הממשלה בהצעת החוק שלי.

גלעד ארדן: לפני כן אני רוצה לראות אם העקרונות מוסכמים על כולם, וזה מקובל גם עליי.

גלעד ארדן: העקרונות שמקובלים גם עליי הם שבתוך התחנה יהיו שני שלטים במקומות בולטים, לא משנה לי אם זה כפי שיקבע השר את המקום המדויק או אם זה בצמוד למשאבות, אני מניח שזה גם קיים היום, החובה הזו.

גלעד ארדן: מהות החוק במקור שלי בכלל לא היתה לגבי פנים התחנה.

גלעד ארדן: אין לי בעיה לקבל פה עמדה של הממשלה ככל שהיא הגיונית.

גלעד ארדן: מבחינה צרכנית הכוונה שלי היתה שלפני שנכנסים לתחנה, בעל התחנה יכול לשים שלט שרואים אותו 100 ק"מ, יכול לשים שלט שרואים אותו 100 מטר, אבל שזה מאפשר לאדם את ההחלטה בזמן אמת, הצרכנית, אם להיכנס או לא.

גלעד ארדן: לכן אני רוצה שהשלט יהיה הכי מצומצם, פשוט וברור.

גלעד ארדן: לכן אמרתי ששלט כזה, צריך לדון אם הוא חובה – ברור שכשאנו מדברים על שלט שנראה לעין מחוץ לתחנה, זה לא שלט שמוצב בניגוד לחוק הדרכים, שילוט – כדי שלא נצטרך כל פעם להגיד את זה.

גלעד ארדן: השלט הזה מבחינת הממשלה כרגע הוא חובה.

גלעד ארדן: מבחינת הצעת החוק שלי הוא רשות, כלומר בעל התחנה יכול להחליט אם הוא שם שלט כזה הנראה מחוץ לתחנה או לא.

גלעד ארדן: לטעמי, צריך להיות בו רק 95 וסולר, חובה – וצריך לדון בשאלה, האם ניתן לו להוסיף או לא, אם ירצה.

גלעד ארדן: אני חושב שצריך לשים שם רק 95 וסולר, כי זה מקיף כמעט את כל האנשים, ועוד שאלה – האם נצטרך רק את המחיר בשירות עצמי, כי ממילא הוא יכול להוסיף מקסימום 12 אגורות, או שישים גם מחיר בשירות עצמי וגם בשירות מלא.

אתי בנדלר: נושא נוסף שלהבנתי יש חוסר התאמה ברמת התפיסה בין הצעת החוק שלך לבין ההצעה הממשלתית; הצעת החוק שלך אינה אוסרת על הצבת שלטים על הנחות במחיר הדלק, היא רק קובעת שאם מציבים שלטים כאלה, מה הם יכללו, זה בא לידי ביטוי בסעיף (ב) של סעיף 7א – זה הנוסח של הצעת החוק שלך.

אתי בנדלר: בהתאם להצעת החוק הממשלתית, אסור בכלל להודיע על הנחה אלא אם יקבע השר תקנות ובהתאם לאמור באותן תקנות.

גלעד ארדן: אני מקבל את עמדת הממשלה בעניין הזה.

אתי בנדלר: השאלה אם באמת ראוי לאסור על הצבת שלטים המודיעים על הנחה בתחנה עצמה.

אתי בנדלר: אתה יכול לקבוע הגבלות לגבי העניין הזה, אבל כל עוד אין תקנות בהתאם להצעת חוק ממשלתית, אסור אפילו להודיע על כך בתוך התחנה.

גלי גרוס: הצעת החוק מתייחסת לשני סוגי שלטים – בתוך התחנה ושלט נוסף שיכול להיות בתוך התחנה, אחד מאותם שניים שיש חובה להציב בתחנה, שרואים אותו כלפי חוץ, כל עוד אין בזה סתירה וכל מה שאמרנו.

גלי גרוס: לעניין השלטים בתוך התחנה, זה לא השלט שנראה מחוץ לתחנה, ששם בפירוש יש איסור על הנחות עד שהשר קובע שאפשר הנחות, הכוונה היתה שהם צריכים להציב לפחות את השניים האלה.

גלי גרוס: בנוסף לשלטים האלה, שישימו שלטים - מה שהם רוצים.

גלעד ארדן: כלומר בנוסף הם יכולים לשים בתחנה שלט נוסף, שמפנה: אם לא הבנתם מהשלט של המחירים, דעו לכם שהמחיר של ה-95 מגלם בו הנחה מיוחדת.

יצחק קמחי: להמשיך את דבריה של גלי, אותו שלט נוסף בתחנה לא יהיה בסגנון של הסיפור שנתת, של גילום, אלא יהיה לפי חוק הגנת הצרכן של מחיר קודם ועכשיווי.

יצחק קמחי: זה הדגש שיש בהצעת החוק הממשלתית.

יצחק קמחי: אני מציע שאותה חברת דלק שראיתי, שהצהירה בריש גלי על הנחה של 12 אגורות בתדלוק עצמי – הרי אין הנחה כזו בכלל.

יצחק קמחי: ואת זה אתם מציעים כמבצע לצרכנים, כהנחה?

יצחק קמחי: זה משהו טרי.

יצחק קמחי: קודם זה היה 15 אגורות.

אהוד יחיאלי: יש פה שני אלמנטים שהחוק צריך לטפל בהם;

גלעד ארדן: אני מציע לאדוני לבדוק האם גם החובה ששליש מהמשאבות שעובדות היו משאבות עם שירות מלא, האם החובה הזו מתקיימת.

גלעד ארדן: הרי 12 אגורות כפול 50 ליטר זה 6 ₪, ואם אדם, שווה לו את ה-6 ₪ האלה כדי לא להתלכלך עם דלק, בסוף יהיה תהליך שיכול להיות שיהיו הרבה תחנות שלא יהיה בהן בכלל שירות.

אהוד יחיאלי: בכל העולם יש טרנד כזה.

חגית אייזנמן מלכה: אין חובה להפעיל שירות עצמי, יש קביעה בצו המחירים שאומרת:

חגית אייזנמן מלכה: אם אין לך מינימום של שירות עצמי, אתה צריך למכור הכל במחיר שירות עצמי.

גלעד ארדן: אחרי הכל, מה יקרה אם יהיה מצב שלא יהיה שירות מלא בכלל?

אהוד יחיאלי: טרם שהכנסנו את השירות העצמי, שזה היה ב-2002, בהדרגה עד 2004, התחרות בין תחנות הדלק היתה באופן מאוד מוגבל.

אהוד יחיאלי: מאז שהכנסנו את הדבר הזה יש תחרות שלא נראתה במדינה הזו קודם.

אהוד יחיאלי: התחנות נותנות הנחה של עשרות אגורות לליטר מהמחיר המפוקח.

אהוד יחיאלי: מדובר על הרבה תחנות שעברו את המאה מתוך קרוב לאלף.

אתי בנדלר: גם במרכז הארץ?

אהוד יחיאלי: גם בתל אביב.

אהוד יחיאלי: במקום שיש ריכוז של תחנות שאינן של החברות הגדולות זה מקבל משמעות גדולה יותר.

אהוד יחיאלי: לגוף החוק, יש שני אלמנטים שהחוק צריך לתת להם מענה; הראשון הוא שיקול הדעת וההכוונה לנהג שנוסע בדרך, שיידע שבתחנה מסוימת יש מחיר שכדאי לו להיכנס אליה.

אהוד יחיאלי: שנית, בתוך התחנה בגלל שלא היה אמת בפרסום ויש בישראל מחיר מפוקח ויש מחיר לא מפוקח, בעלי התחנות פרסמו שלטים שמטעים את הציבור והדוגמה הטובה ביותר היא סולר תחבורה שאינו מפוקח – אחד כתב 1.70 ₪ הנחה ואחד 1.50 ₪ הנחה, ממה – מאיזה מחיר דמיוני שהם המציאו, ולכן זה היה מטעה.

אהוד יחיאלי: לכן אנו רוצים לאסור בתחנה לפרסם כל מידע שאינו נכון, ובחוץ לדעתי צודק היושב ראש שצריך להיות שני מחירים: 95 וסולר – זה מהווה היום קרוב ל-90% מסך הצריכה של הדלקים בתחנות.

חיים אופיר: כשה-96 ייצאו, כמה זה יהיה?

אהוד יחיאלי: בסביבות 12%.

אהוד יחיאלי: לדעתנו, צריך למנוע הטעיה בפרסום מצד אחד, מצד שני לתת שיקול דעת לנהג שנכנס לתחנה, שרואה שכדאי לו להיכנס לתחנה הזו כי המחיר אטרקטיבי.

רונן ישעיהו: אנו לא ניכנס לסוגייה הצרכנית של הצגת המחירים.

רונן ישעיהו: אישית זה נשמע לי הגיוני.

רונן ישעיהו: לעניין הבטיחות, אנו מתנגדים להצגת השלט לעיני מי שנוסע בדרך הבין עירונית.

רונן ישעיהו: אנו מבקשים את זה להוציא מהחוק.

רונן ישעיהו: ההתניה של התאמה לחוק הדרכים, שילוט, לא יכול להיות, זה דבר והיפוכו, כי חוק הדרכים, השילוט אוסר כל דבר מהסוג הזה.

רונן ישעיהו: אומרת לי עורכת הדין אייזנמן: שמא נתקן יום אחד את חוק השילוט.

רונן ישעיהו: אז – נדבר.

גלעד ארדן: יש הצעה ממש על השולחן לתקן את חוק הדרכים, שילוט, ושר התחבורה והבטיחות בדרכים היה במליאה ופתאום יצא החוצה, אפילו לא הצביע נגדה, אז אולי יש לו כוונות כן לתקן.

אתי בנדלר: האם יש לכם התנגדות להצעה הזו ככל שמדובר בדרכים עירוניות?

רונן ישעיהו: אז תכתבו:

רונן ישעיהו: דרכים עירוניות - אני מדבר על (ב)(4).

גלעד ארדן: כתוב: ובלבד שהצבת שלט כאמור לא מהווה עברה לפי חוק הדרכים, שילוט.

גלעד ארדן: אין בחוק השילוט שום חריג על דרך בין עירונית?

רונן ישעיהו: יש ועדת משנה של הוועדות המחוזיות.

גלעד ארדן: זה לא הנוסח שעל שולחן הוועדה.

גלעד ארדן: בי"ת, אני לא רואה בעיה עם זה.

גלעד ארדן: כל עוד כתוב: ובלבד שהשלט לא מהווה עברה, זה בסדר גמור.

גלעד ארדן: בגין היה נוהג לומר: גם המובן מאליו ראוי שייאמר.

רונן ישעיהו: אז בוא נכתוב שזה בדרכים עירוניות.

גלעד ארדן: אבל אולי יש חריג בחוק הדרכים, שילוט גם בדרך בין עירונית?

רונן ישעיהו: אין חריג, אלא אם הוא מקבל היתר מהוועדה המחוזית, אבל הוא לא יקבל, כי הכללים למתן ההיתר הם כאלה שהוא לא יכול לקבל.

רונן ישעיהו: יש שילוט שמפנה אל התחנה, אבל לא ניתוח מחירים.

רונן ישעיהו: מחירים זה דבר שמצריך ניתוח והחלטה ויוצר מוקש בטיחותי.

רונן ישעיהו: לשם מה להכניס עז לעניין הזה?

יהודה סבן: יש הנחיה של היועץ המשפטי לממשלה, שלפיה לא ניתן לנציגי הממשלה להציג עמדות שונות מעמדת הממשלה – אני פונה אליו.

גלעד ארדן: ביניכם תדברו בחוץ.

אתי בנדלר: לא פעם ולא פעמיים דווקא נציגי האוצר שלא כל כך תומכים בהצעות חוק, מרשים לעצמם להתבטא כאן.

יעקב פרידגוט: כשאני רואה את דברי ההסבר להצעת החוק, כדי להשיג את המטרה של הצעת החוק חייבים בד בבד עם החקיקה הזו ואולי אפילו במסגרת החוק הזה לתקן את חוק הדרכים, שילוט, על ידי הוספה של פסקה נוספת בסעיף 5 לחוק הדרכים, שילוט: להוסיף עוד פסקה - תנאי נוסף להיתר, שלטים בהתאם לחוק הזה.

יעקב פרידגוט: אחרת אין טעם בחוק הזה, ואסביר; כיום רוב התחנות הציבוריות הן בדרכים בין עירוניות.

אהוד יחיאלי: לא נכון.

יעקב פרידגוט: רוב הדלקים שנמכרים במדינת ישראל נמכרים בתחנות שנמצאות בדרכים בין עירוניות.

יעקב פרידגוט: לכן אם החוק הזה יישאר כמו שהוא, בלי שבמקביל יתקנו את חוק הדרכים, שילוט, פירוש הדבר שלגבי מרבית הלקוחות אסור לשים את השלטים מחוץ לתחנה, אז לא הועלנו שום דבר.

יעקב פרידגוט: לכן צריך להוסיף את הפסקה הזו.

יעקב פרידגוט: כל עוד זה לא ייעשה, הצבת השלט מחוץ לתחנה לא יכולה להיות חובה, ואז זה יהיה רק בתוך העיר.

יעקב פרידגוט: בעצם כל החוק הזה נולד כתוצאה מהטעיה כפי שבשעתו טען הממונה על הגנת הצרכן, מר קמחי, וזה מקובל עלינו – אסור להטעות.

יעקב פרידגוט: לכן מי שבוחר לפרסם בצורה כזו או אחרת את המחיר, הנחה וכו', חייב לעשות את זה בדרך שלא תטעה את הצרכן.

גלעד ארדן: לדעתי, כשהסתירה היא בין צרכנות לבטיחות, הבטיחות גוברת, ואם יש מקום להוסיף חריג לחוק הדרכים, שילוט, לא כאן המקום.

גלעד ארדן: בשבוע הבא יש דיון בנושא חוק הדרכים, שילוט, אפשר להעלות את זה בשבוע הבא, אפשר להידבר עם משרדי הממשלה, בעיקר עם משרד התחבורה והבטיחות בדרכים ולנסות לשכנע אותם בנושא הזה, שאין הבדל, מה עוד שבמקומות אחרים בעולם – אני, למשל, נהגתי בארצות הברית ואני זוכר שבכל כניסה למפרצים של התחנות דלק אין בכניסה המחירים.

יצחק קמחי: באירופה יש.

אהוד יחיאלי: אבל למשל, יש תחנה בשילת של סונול שמוכרת הרבה דלקים ונמצאת בדרך ראשית, אך נמצאת ליד רמזור, ושם אתה נוסע 20 קמ"ש במקרה הטוב.

יהודה סבן: מספר התחנות שנמצאות בדרכים עירוניות הוא 90% מסך התחנות בארץ.

יהודה סבן: בארץ יש כ-970 תחנות, וכ-90% מהן - בדרכים עירוניות.

גלעד ארדן: ברכות, אדוני, חבר הכנסת דוד טל, על תפקידך החדש.

אתי בנדלר: באופן מפתיע בשל חשיבות הנושא הממשלה החליטה לכלול את הנושא הזה כסעיפים גם בחוק ההסדרים.

אתי בנדלר: זה קריטריון חדש, למיטב הבנתי, להכללת נושא בחוק ההסדרים.

אתי בנדלר: מדובר בהצעת חוק פרטית של חבר הכנסת גלעד ארדן.

דוד טל: אני מניח שהם יורידו את זה מחוק ההסדרים.

אתי בנדלר: אני מניחה שלא תהיה להם בררה, כי נסיים את הטיפול בנושא עוד לפני.

חגית אייזנמן מלכה: בהצעת החוק הפרטית אין לנו סעיף עונשין כמו שיש בממשלתית.

גלעד ארדן: אז תציעי ונקבל את הצעתך לעניין ההוספה.

חגית אייזנמן מלכה: אז אני מציעה - גם העונשין וגם סמכויות.

דוד טל: אחרי שדנו בפעם הקודמת בהצעת החוק בדקתי, נשמעה פה טענה של נציג תחנות הדלק – מה אם יוסיפו גם זה וגם זה.

גלעד ארדן: קיבלנו כבר את טענתם.

דוד טל: אבל הסתבר שמוסיפים כל מיני דברים אחרים, כלומר אם הטענה נכונה והם באים עם ידיים נקיות, לא צריכים להיות פרסומים – לא כאלה ולא כאלה, רק את הדבר הזה.

דוד טל: אבל מה שהם רוצים, הם כן מוסיפים – בכמה תחנות שביקרתי ראיתי פרסומים, צהוב וירוק וכחול.

גלעד ארדן: אתה צודק בהחלט.

גלעד ארדן: אנו עוברים להקראת הנוסח שהממשלה ניסחה לחוק ההסדרים.

גלעד ארדן: קורא סעיף 97, "בעל תחנת תדלוק".

גלעד ארדן: יש הערות להגדרה זו? לא.

גלעד ארדן: אני מעלה להצבעה.

גלעד ארדן: מי בעד? אושר.

גלעד ארדן: קורא "מחיר דלק".

גלעד ארדן: כלומר מחיר הדלק יהיה המחיר הסופי לאחר ההנחה בלבד.

גלעד ארדן: הערות?

גלעד ארדן: אין.

גלעד ארדן: מי בעד ההגדרה הזו?

גלעד ארדן: אושר.

גלעד ארדן: קורא "הממונה על הגנת הצרכן".

גלעד ארדן: מי בעד? אושר.

גלעד ארדן: קורא "דמי שירות".

גלעד ארדן: מי בעד? אושר.

גלעד ארדן: לא קיבלנו עדיין החלטה, אם במה שרואים מחוץ לתחנה יש צורך בהפרדה בין שירות עצמי למחיר מלא?

אתי בנדלר: אני מציעה שהוועדה תאשר את ההגדרה וככל שלא ייעשה לאחר מכן שימוש, אז נוריד את זה.

גלעד ארדן: בסדר.

גלעד ארדן: מי בעד ההגדרה?

גלעד ארדן: אושר.

גלעד ארדן: קורא סעיף (ב).

גלעד ארדן: יש לי שתי הערות-שאלות; אחת, כרגע אנו מחילים את אותם כללים לפי הצעת החוק הממשלתית גם על השלטים שבתוך התחנה וגם על השלט שנראה מחוץ לתחנה.

גלעד ארדן: כיוון שהבנו שיש רציונל שונה לגבי השלט שנראה מחוץ לתחנה, כי שם הזמן שיש לנהג לקבל את ההחלטה הוא זמן קצר יותר, והשאיפה שלנו היא לפשט את השלט הזה כמה שיותר, האם יש צורך לעשות הבחנה גם בשלט שנראה מחוץ לתחנה בין מחיר בשירות עצמי ומחיר לאחר הוספת דמי שירות, שהרי הוספת דמי שירות – בכל מקרה ההוספה המקסימלית היא 12 אגורות.

חגית אייזנמן מלכה: מה שלא חובה זה לקחת את ה-12 אגורות הנוספות האלה, לכל בעל תחנה למכור גם בשירות מלא וגם בשירות עצמי באותו מחיר.

אתי בנדלר: נניח שהוא לוקח אותו מחיר.

אתי בנדלר: יהיו ארבעה מחירים, ושניים מהם יהיו זהים, ואז עוד יותר קשה להתחיל להשוות.

חגית אייזנמן מלכה: לא צריך להשוות.

חגית אייזנמן מלכה: אני למשל תמיד מתדלקת בתדלוק עצמי, אז אני אחפש רק את המחיר של זה.

אתי בנדלר: ואני מתלבטת בין זה לבין זה, ואומרת: תלוי בהפרש.

אתי בנדלר: אז עדיין יש לכאורה ארבעה או שמונה מחירים.

יעל דניאלי: צריך לשים לב שלא כל המוצרים מפוקחים.

יעל דניאלי: אתם מכפיפים בסעיף הזה את כל הדלקים.

יצחק קמחי: יש לי הצעה; בהינתן אותם תנאי בטיחות של פחות אינפורמציה שאנו רוצים, בשלט הכניסה יהיה רק המחיר הכי גבוה שבו נמכר הדלק הזה בתחנה.

חיים אופיר: הכי זול.

גלעד ארדן: אתם הייתם צריכים לקבוע מחיר בשירות מלא, ואז שהם יתחרו על גובה ההנחה על שירות עצמי.

יצחק קמחי: ברגע שהחובה תהיה לתת את המחיר המלא, אני מעריך שהם כולם ישימו את המחיר לשירות העצמי, שיהיה המחיר הכי נמוך.

יצחק קמחי: אם הם צריכים לשים את המחיר הכי גבוה, דהיינו כולל השירות - הנטייה תמיד להציג מחיר נמוך יותר.

חיים אופיר: איפה יש עוד עסק שמפרסם את המחיר הכי גבוה שלו?

אתי בנדלר: השאלה היא אם אני דורשת את הצגת המחיר הגבוה ביותר, הרציונל הוא יפה, זה עשוי לתרום לעידוד התחרות.

אתי בנדלר: מצד שני, זה לא האמת.

יצחק קמחי: אחרת ההטעיה תהיה חמורה יותר, כי אם צרכן יראה את המחיר הנמוך, והוא ממלא במחיר המלא, ודאי שזה לא הוגן.

גלעד ארדן: בשני המקרים יש הטעיה.

גלעד ארדן: כיוון שהתגבשה אצלנו החלטה, ללכת על 95 שני המחירים וסולר שני המחירים, אולי נחסוך את הזמן- -

יעקב פרידגוט: זה דבר אחד.

יעקב פרידגוט: בהוראת החוק צריך להפריד בין השלטים שמוצבים בתוך התחנה לבין השלטים שלא.

יעקב פרידגוט: לגבי השלטים שבתוך התחנה – צריך לכלול את כל המוצרים.

יעקב פרידגוט: לגבי השלט שנראה מחוץ לתחנה, רק שני מוצרים.

יעקב פרידגוט: ועוד דבר, לגבי השלט שמחוץ לתחנה, אנו חושבים שזה צריך להיות לא חובה אלא רשות.

יעקב פרידגוט: כי פה זה יותר עניין של פרסום.

גלעד ארדן: לגבי זה אתייעץ עם גורמי הממשלה.

חיים אופיר: היום בכל התחנות יש השילוט של המחירים, כלומר אנו רוצים לעשות את זה, אז אל תחייב אותנו.

גלעד ארדן: נגיד שיש תחנה שהיא במקום סופר מרכזי, ולכן יש לה הרבה לקוחות, אני רוצה להכריח אותה לשים שלט, שיידעו שהם גובים מחיר יקר.

גלעד ארדן: מה עמדת משרדי הממשלה – האם זה חובה או רשות?

יהודה סבן: חובה.

אתי בנדלר: אז מה קורה בדרך בין עירונית?

גלעד ארדן: אני בטוח שאיך שיוצאים מכאן, רונן מרים טלפון למנכ"ל מע"צ, וכבר יש תוכנית עבודה, איפה להוריד בכל הארץ את כל השטחים- -

רונן ישעיהו: כמו שהוא מציע, להכניס שלט חובה, למה להתמודד עם זה בכלל?

גלעד ארדן: אם היועצת המשפטית שלי תגיד לי שאין שום אפשרות לעשות חריג כרגע על פי חוק הדרכים, שילוט, בכביש בין עירוני, באמת אין טעם להכניס את הסיפא הזו.

רונן ישעיהו: ההיגיון הבטיחותי אומר שאם אתה מסיח את דעתו של נהג, יש פה בעיה בטיחותית.

רונן ישעיהו: למה להעמיד את זה במבחן?

גלי גרוס: חוק הדרכים, שילוט מסדיר את סוגיות הבטיחות והחוק הזה לא נועד לסטות ממנו.

גלי גרוס: מצד שני, החוק הזה נותן שינויים אחדים, לכן הוא כשלעצמו לא מסדיר את סוגיית הבטיחות, כי היא מוסדרת בחוק הדרכים, שילוט.

גלעד ארדן: חוק הדרכים, שילוט עוסק גם בדרכים עירוניות?

גלי גרוס: לא.

גלעד ארדן: אז רונן צודק.

גלעד ארדן: אין חריג בענייני פרסום מחירים.

גלי גרוס: אני לא משוכנעת שהלשכה המשפטית של משרד התחבורה לא התנגדה לנוסח החוק כמו שהוא כרגע.

גלי גרוס: הרציונלים באים לידי ביטוי בחוק הדרכים, שילוט, ומה שהם אוסרים אסור.

גלעד ארדן: ומה המלצתכם, האם לחייב עמוד שנראה אל מחוץ?

יהודה סבן: זה השלט הכי חשוב, אם לא היחיד שחשוב.

יהודה סבן: ההחלטה צריכה להתקבל לפני שנכנסים לתחנה.

גלעד ארדן: מה הנימוק שלכם, למה לא לחייב לשים שלט שנראה אל מחוץ לתחנה?

יעקב פרידגוט: כי המטרה של השלט הזה היא לעודד תחרות, פירוש הדבר שנועד למטרה פרסומית.

יעקב פרידגוט: ככל שמדובר בפרסום, איני חושב שהמחוקק צריך ללמד סוחר כזה או אחר איך לבצע תחרות.

יעקב פרידגוט: זה עולה כסף כפול – גם עצם ההתקנה של עמוד כזה וגם ברגע שאני מתקין שלט, מייד העירייה מחייבת אותי באגרת שילוט.

יעקב פרידגוט: לא ייתכן שגם יחייבו אותי לשים שלט וגם אחר כך אשלם על דבר שהוא חובה, לא רשות.

יעקב פרידגוט: פה בניגוד לרצוני מחייבים אותי להתקין שלט, שהוא עצמו עולה כסף, ואני חייב לשלם כל שנה אגרת שילוט.

יעקב פרידגוט: לכן אם זה יהיה חובה, במקביל חייבים לפטור אותי מאגרת השילוט.

אתי בנדלר: הנוסח המוצע על ידי הממשלה שמפריד בין פסקות 3 ו-4, מתערער בי הביטחון, כמה שלטים חובה לשים בסופו של דבר?

אתי בנדלר: כי יש שני שלטים בפסקה 3 ועוד אחד ב-4.

גלי גרוס: אם השניים הראשונים מקיימים את התנאי שב-4, אחד מהם מקיים, אז זה בסדר.

אתי בנדלר: זה לא מה שנאמר בנוסח.

אתי בנדלר: אז תבהירו את הכוונה ואני אנסח את זה.

גלעד ארדן: אם התחנות תדלוק, המשאבות נמצאות במקום שאתה יכול לשים לידן שלט שנראה גם אל מחוץ לתחנה, די לנו בשני השלטים האלה, ואם לא, הם יצטרכו לשים שלט נוסף שנראה מחוץ לתחנה.

אתי בנדלר: האמור הוא בפירוש 2 פלוס 1, ואם רוצים להבהיר שהאחד הזה יכול להיות אחד מהשניים, הדברים צריכים להיאמר במפורש.

גלעד ארדן: העיקרון הוא כזה: שני שלטים לפחות יהיו במקומות בולטים לעין בתחום תחנת התדלוק בסמוך למשאבות התדלוק ובהם יפורטו כל המחירים בשירות עצמי ובשירות מלא בלבד – מחיר סופי לפי ההגדרה פה של עצמי ומלא, של כל המוצרים שבתוספת.

גלעד ארדן: השלט שאנו כן נחייב שצריך להיראות בנתיב הנסיעה המוביל לנתיב הכניסה יכלול רק את מחיר שירות עצמי ושירות מלא של סולר ושל 95.

גלעד ארדן: סך הכל: שלושה שלטים.

אתי בנדלר: אם הולכים לפסקה 4, שהוא השלט השלישי- -

גלעד ארדן: זה לא יוצב בנתיב הנסיעה אלא באופן הנראה לעין בנתיב הנסיעה.

גלעד ארדן: ההצבה היא בתחום התחנה, תמיד.

אתי בנדלר: האם ברור שמדברים פה על שלט שיוצב בתחום תחנת התדלוק?

גלעד ארדן: תמיד.

גלעד ארדן: נתיב ההצבה מתייחס לנראות.

אתי בנדלר: לעניין חוסר הנכונות של מר רונן בהתייחס לחוק הדרכים, שילוט, אני מציעה שינוי בנוסח, למרות שאני עובדת על הנוסח אחרי שהוועדה מסיימת את החלטותיה, אני מציעה שבמקום שיהיה: ובלבד שהצבת שלט כאמור לא מהווה עברה, שיהיה: הוראה זו תחול רק לעניין שלט שהצבתו לא מהווה עברה, כלומר להדגיש את זה שכל ההוראה חלה רק לגבי שלט המותר לפי חוק הדרכים, שילוט.

אתי בנדלר: לגבי היחס בין הצעת החוק שלך לממשלתית, אם הובהר שמדובר על 2 פלוס 1, וה-1 חל רק לגבי דרכים עירוניות, השאלה, מה קורה בדרכים בין עירוניות – האם נסתפק רק בשני שלטים כשההוראה היחידה שמתייחסת לשלטים האלה זה שזה יהיה במקום בולט לעין בתחום תחנת התדלוק בסמוך למשאבת התדלוק, או שמא יש מקום להוראה שהצעת בהצעת החוק שלך שקובעת שלפחות אחד משני השלטים האלה צריכים להיות – מהכניסה לתחנת התדלוק, לא מהכביש.

גלעד ארדן: כן.

אתי בנדלר: אז אם כך, שלט אחד יוצב במקום בולט בסמוך למשאבה, שלט אחד ייראה מהכניסה ושלט שלישי ככל שהוא מותר, כפי שהצעתם בשינוי.

יהודה סבן: כל עוד 96 מהווה 12%, כפי שמר יחיאלי אמר, מסך הדלקים בתחנות, לא נכון להוציא אותו מהתוספת וגם לא מעמוד הפרסום הנראה לעין הנוסע.

יהודה סבן: 12% זה חלק משמעותי מהדלקים שנמכרים.

חיים אופיר: אין מקום לשים על העמוד.

חיים אופיר: זה עוד שתי שורות.

חיים אופיר: אני לא יכול להקטין את המספרים, שלא יראו כלום.

יהודה סבן: כרגע יש שלוש שורות?

חיים אופיר: כן, כי אני שם רק שירות עצמי.

יעל דניאלי: כל מה שאנו עושים כרגע במסגרת החקיקה זה מקבעים את המוצר הזה כדי שלא ייצא לעולם.

יעל דניאלי: אנו לא יכולים כל יומיים לשנות את מבנה השלט.

חגית אייזנמן מלכה: ההוראה אומרת שרק בתחנה שבה נמכר בנזין 96 או מוצר כלשהו, רק שם צריך לפרסם.

חגית אייזנמן מלכה: הבנזין 96, במגמה שלנו שתהיה ממש בחודשיים-שלושה, לדעתי – הכוונה היא שהבנזין 96 ימשיך להימכר בסך הכל בכ-20 תחנות תדלוק, עד 20.

חגית אייזנמן מלכה: יחד עם זאת, לאה הפנתה כאן בצדק למה שהשר מוסמך לקבוע.

חגית אייזנמן מלכה: בפסקה (5) בסעיף (ה) הוא רשאי לחייב – הנה הנוסח, כלומר אם השר מצא לנכון אחרי שהוא יקיים התייעצות נוספת- -

גלעד ארדן: טוב, אז נכון לעכשיו אני שם רק 95 וסולר ואסור לשים מעבר לזה אלא אם כן השר ירצה – רק השלט שרואים מבחוץ.

ירון עשהאל: אני חושב שזה מבלבל.

ירון עשהאל: אזרחים מן השורה צריכים מחשב כדי לחשב את ההנחה במחיר הדלק.

ירון עשהאל: זה לא הגיוני.

ירון עשהאל: אני אומר: רק שני מחירים, מחירים סופיים בלבד, לסולר ולבנזין 95.

יריב פקטה: אפשר לעשות בנזין שירות עצמי, סולר שירות עצמי ותוספת שירות, ואז זה שלוש שורות.

אתי בנדלר: מחיר סופי לגבי שני סוגי דלקים, יש ארבעה מחירים.

אתי בנדלר: אנו מדברים על עוד מחיר אחד, כי אם בסולר אין שירות עצמי או שירות מלא, יש רק מחיר אחד לגביו.

ירון עשהאל: אל תבלבלו את הנהגים.

גלעד ארדן: לטעמי, מה שאתה מציע יבלבל יותר בסופו של דבר.

גלעד ארדן: לאדם יש התנהגות צרכנית עקבית, לדעתי, אם הוא מתדלק בשירות עצמי או בשירות מלא, והוא מתרגל לחפש את המחיר שבו הוא צורך, ויהיה לו קל להשוות גם בארבעה מחירים.

גלעד ארדן: לעומת זאת, אם נתחיל עם כל הפרמטרים האלה, לא נצא מזה.

יעל דניאלי: נהג שמתדלק סולר מקבל הנחה של 90 אגורות, וזו הסיבה שהוא נכנס לתחנה, לטובת העניין, לא בגלל ה-12 אגורות שנכנסים בתוך ה-90 אגורות האלה או לא נכנסים.

גלעד ארדן: הוא לא יודע מה ההנחה.

גלעד ארדן: אני עדיין חושב שאנשים לא מחליפים כל יום את הרכב ולא עושים פעם עצמי ופעם לא.

גלעד ארדן: הם יתרגלו מהיום לחפש את המחיר.

אתי בנדלר: סיימתי שאלותיי לעניין סעיף (ב).

גלעד ארדן: מי בעד העקרונות שקבענו כאן?

גלעד ארדן: אושרו.

גלעד ארדן: קורא סעיף (ג).

גלעד ארדן: מי בעד?

גלעד ארדן: אושר.

גלעד ארדן: קורא סעיף (ד).

חגית אייזנמן מלכה: לממשלה יש פה שתי הבהרות; אחת, העירו לי שברישא של סעיף (ד) – הכוונה היא שאפשר לקבוע כללים שונים לעניין השלטים שנראים מחוץ לתחנה ולעניין השלטים שלא נראים.

חגית אייזנמן מלכה: אם זה לא ברור מהרישא של סעיף (ד), נצטרך לתקן את זה.

אתי בנדלר: רשאי לקבוע הוראות שונות לסוגי השלטים השונים.

חגית אייזנמן מלכה: שנית, לאור הכתוב בסעיף (ב)(2), וכדי שלא ייוצר מצב שאי אפשר יהיה לכתוב בשלט דברים שאפילו אנו מוכנים שיכתבו אותם, הוספנו פסקה (5) אבל כתבנו שם שיש סמכות לשר לחייב כי השלט יכלול פרטים נוספים, אנו מציעים לכתוב: לחייב או להתיר כי השלט יכלול פרטים נוספים.

גלעד ארדן: טוב.

חיים אופיר: אנו משקיעים בשלטים, מחר יגיד לנו: עוד כמה שורות- -

גלעד ארדן: כל הסעיף הזה יותנה באישור ועדת הכלכלה.

גלעד ארדן: השר לא יוכל סתם להחליט להתעלל בכם בלי שנחשוב שהוא צודק.

גלעד ארדן: (6) זה קצת גורף מדי.

אתי בנדלר: אני מסכימה.

גלעד ארדן: אנו מוחקים את סעיף (6).

אשר גרנר: אנו מקדמים עכשיו יחד עם האוצר במסגרת פרויקט ממשל זמין את כל המפרטים, לרבות תחנות דלק, שזה יפורסם באינטרנט, כלומר כדי שלא ייוצר מצב שכל אחד ירצה להוסיף, לגרוע, שיהיה מפרט אחיד, זה חלק מהדברים שנפרסם במערך של מפרט אחיד.

אשר גרנר: ובנוסף, מי שירצה להוציא רשיון, יידע מה הדרישות שלו.

אשר גרנר: תחנת דלק תדע מה נדרש ממנה.

גלעד ארדן: כלומר אתה אומר שהחוק טוב, לדעתך.

אשר גרנר: כן.

גלעד ארדן: מי בעד סעיף (ד) על כל סעיפיו הקטנים ובמחיקת סעיף (6)?

גלעד ארדן: אושר.

גלעד ארדן: קורא סעיף (ה).

אתי בנדלר: אותה הערה שהערת לגבי פסקה (6) בסעיף הקטן הקודם, אני רציתי להעיר לגבי (ה)(1).

אתי בנדלר: (2) – אולי זו תחנה מאוד קטנה.

גלי גרוס: זה נבע ממשהו שאמרה היועצת המשפטית של ועדת הכלכלה או מישהו אחר באחד הדיונים הראשונים, שיכול להיות מקרה של תחנה מסוימת שבגלל התנאים המיוחדים שלה היא לא יכולה להציב שלט לפי מה שכתוב בחוק, ולכן היא לא יכולה לעמוד בחובה.

גלעד ארדן: (2) – אולי זה תחנה מאוד קטנה בשטח צפוף מאוד, אז הוא יפטור אותה משלט גדול בכניסה.

גלעד ארדן: (1) זה מאוד גורף.

גלעד ארדן: אני אומר לפרוטוקול: המשמעות של "קטן יותר" זה כל הפחתה מהשלושה שחייבים ולפי שיקול הדעת שלו.

אתי בנדלר: פסקה (1) מאפשרת פטור מכל הוראות החוק.

אתי בנדלר: לגבי האישורים הפרטניים, אין מקום לאישור הוועדה.

גלעד ארדן: מוחקים את פסקה (1).

גלעד ארדן: מי בעד (ה)? אושר.

גלעד ארדן: קורא סעיף (ו).

אתי בנדלר: סעיף 9 לחוק העיקרי קובע שהשר ממונה על ביצוע חוק זה והוא רשאי באישור ועדת הכלכלה של הכנסת להתקין תקנות לביצועו.

אתי בנדלר: כל התקנות לפי החוק טעונות אישור ועדת הכלכלה.

אתי בנדלר: אני מניחה שהוסיפו את זה לכאן כי כאן מדובר על צו.

אתי בנדלר: אני מציעה לתקן את סעיף 9, שזה יהיה תקנות וצווים, לפי חוק זה יהיו טעונים אישור ועדת הכלכלה, ואז לא יהיה צורך בסעיף הזה.

חגית אייזנמן מלכה: הוסיפו את זה בגלל שזה שינוי של התוספת שיש לה מעמד שהוא מעבר לצווים רגילים, כי היא כאילו חלק מהחוק.

חגית אייזנמן מלכה: זה מה שהסבירו לי במשרד המשפטים, למה דווקא פה לכתוב את זה, למרות שזה ברור.

אתי בנדלר: אז אני מוחקת את אישור ועדת הכלכלה פה פלוס תיקון סעיף 9.

גלעד ארדן: מי בעד אישור סעיף (ו) כפי שהציגה היועצת המשפטית?

גלעד ארדן: אושר.

גלעד ארדן: קורא סעיף 7ב.

גלעד ארדן: תרענני את זיכרוננו, מה זה 61(א)(2)?

אתי בנדלר: 26,100.

גלעד ארדן: כלומר אי הצגה או שהציגו בניגוד להוראות זה קנס שהוא כ-84 אלף ₪, והציגו בצורה מטעה או שקרית – כ-150 אלף ₪.

חגית אייזנמן מלכה: לקחנו מחוק הגנת הצרכן.

חגית אייזנמן מלכה: בסעיף הראשון זה רמת הענישה שנקבעה בחוק הגנת הצרכן לעניין הצגת מחיר והשני זה רמת הענישה שנקבעה לגבי הטעיה.

מיכאל טירר: מתי נכנס לתוקף השינוי הזה?

גלעד ארדן: זה לא שונה מהיום.

גלעד ארדן: גם היום משתנים מחירים ואסור לכם להטעות בכניסה לתחנה.

גלעד ארדן: זה לא קשור לחוק הזה.

גלעד ארדן: מי בעד סעיף 7ב?

גלעד ארדן: אושר.

גלעד ארדן: קורא סעיף 7ג - רישא.

אתי בנדלר: לפי חוק זה ולא לפי סעיף זה.

אתי בנדלר: השאלה, למה הכוונה?

חגית אייזנמן מלכה: למשל, אם נתקין תקנות לגבי תדלוק אוטומטי.

גלעד ארדן: בוא נראה מה הסמכויות שהם רוצים.

גלעד ארדן: קורא סעיף (1).

גלעד ארדן: קורא סעיף (2).

גלעד ארדן: יש התנגדות?

מיכאל טירר: למה צריך להיכנס למקום שמתנהל עסק של דלק, למשרדים שלהם, כדי לראות שלט בכניסה לתחנה?

חגית אייזנמן מלכה: אני נכנסת לאותו מקום שרלוונטי לעברה הזו.

גלעד ארדן: זה לא רלוונטי לעניין השילוט.

חגית אייזנמן מלכה: אם ניתנה הוראה מלמעלה בחברת הדלק, בכל תחנות הדלק, וכך אתם עושים את השילוט- -

גלעד ארדן: אני מקבל את הסבר המדינה.

גלעד ארדן: מי בעד 7ג (1) ו-(2)?

גלעד ארדן: אושר.

גלעד ארדן: התיקון השני.

גלעד ארדן: קורא סעיף (2).

חגית אייזנמן מלכה: סעיף 8 הוא סעיף של שמירת דינים.

חגית אייזנמן מלכה: אנו אומרים, שהחוק הזה לא יפגע בהוראות לפי כל דין, מאחר שהנקודה המרכזית בו היא הנושא של הגנת הצרכן, ביקשנו שזה לא יפגע בהוראות חוק הגנת הצרכן ובהוראות כל דין.

גלעד ארדן: הערות?

גלעד ארדן: אין.

גלעד ארדן: מי בעד?

גלעד ארדן: אושר.

אתי בנדלר: כאן ייכנס תיקון סעיף 9, להבהיר שגם צווים טעונים אישור ועדת הכלכלה.

גלעד ארדן: התוספת – מה שיפנה אליה זה רק השלטים שבתוך התחנה.

גלעד ארדן: התוספת רלוונטית לעניין השלטים שבתוך התחנה.

גלעד ארדן: שלט שייראה מחוץ לתחנה יכלול רק 95 וסולר לתחבורה.

גלעד ארדן: קורא סעיף (3).

גלעד ארדן: מי בעד?

גלעד ארדן: אושר.

גלעד ארדן: קורא סעיף 98.

גלעד ארדן: אני מבין שכל החוק הזה ייכנס לתוקף ששה חודשים מיום פרסומו.

חגית אייזנמן מלכה: למעט איסור הטעיה.

אתי בנדלר: הסעיף הזה, 97, הוא סעיף בחוק ההסדרים, ואם איני טועה, חוק ההסדרים קבע שתחילתו ב-1.1.08.

אתי בנדלר: השאלה, איזה מהסעיפים שאושרו עכשיו בחוק הפרטי שלך ייכנסו לתוקף מיידי ואיזה לתוקף מאוחר?

אתי בנדלר: שתיים, תוקף מאוחר – תוך כמה זמן?

אתי בנדלר: שלוש, אני מציעה גם להוסיף הוראה שקובעת שתקנות לפי אותם סעיפים נדחים יובאו לאישור ועדת הכלכלה בפרק זמן שתקבע כדי לאפשר את תחילת הסעיפים הנדחים במועד.

גלעד ארדן: יש לכם הצעה, לגבי כמה זמן אתם צריכים?

יעל דניאלי: כל מה שקשור לנושא של הטעיית הצרכן – זה צריך להיות כבר אתמול בבוקר.

יעל דניאלי: הנושא של פירוט המחירים לפי סוגי השלטים וכן הלאה, זה דורש הכנה של שילוט בחלק מהחברות, וחלקן לא מוכנות, אני חושבת שצריך לתת זמן להכנת שלטים, מדובר במאות שלטים לפחות לחברה.

חגית אייזנמן מלכה: רק להכנת שלטים כמה זמן צריך?

ירון עשהאל: להערכתי, סדר גודל של חצי שנה, אחרי שקובעים את התקנות - חצי שנה.

גלעד ארדן: עד שהחוק יעלה לקריאה שנייה ושלישית יש כשבועיים-חודש, אני מעריך.

גלעד ארדן: בזמן הזה משרד התשתיות יכול גם לעבוד על התקנות.

חגית אייזנמן מלכה: צריך להתייעץ ולקבל חומר ממשרדים אחרים כדי להשלים את התקנות האלה.

אתי בנדלר: תוך כמה זמן תקנות ראשונות יובאו לאישור ועדת הכלכלה?

חגית אייזנמן מלכה: כשלושה חודשים ממועד פרסום החוק.

אתי בנדלר: צריך לקחת לפחות חודש עד שהוועדה בטוח תדון בזה ותאשר את זה, כי אולי יהיו שינויים, כלומר צריך לקחת בחשבון לפחות חודש מיום שזה מגיע לוועדה, עד שיקבלו תוקף ויפורסמו בקובץ תקנות, ואני לוקחת פרק זמן מינימלי.

אתי בנדלר: אז הגענו לארבעה חודשים.

אתי בנדלר: בהנחה שיש תקנות בתוך ארבעה חודשים ממועד פרסומו של חוק זה, השאלה כמה זמן נוסף צריכות תחנות הדלק כדי להכין את השילוט שמתאים.

גלעד ארדן: אני חושב שהם יכולים פחות מששה חודשים.

יעל דניאלי: סביר שהם יעשו את זה בהקדם האפשרי.

גלי גרוס: התקנות של המרחק שיראו את זה מחוץ לתחנה הן תקנות חובה.

גלי גרוס: שאר התקנות הן רשות.

אתי בנדלר: אז נפנה - תקנות ראשונות לפי סעיף, ואז אנו מדברים רק על תקנות החובה, שמייד נראה על מה מדובר.

גלעד ארדן: במקום לומר ששה חודשים מיום חוק זה, אני יכול לומר: שלושה חודשים לאחר כניסת התקנות- -

אתי בנדלר: אני חושבת שזה לא ראוי כי כך יש שליטה למחוקק המשנה על המועד שבו החוק ייכנס לתוקפו, ואני חושבת שראוי שהמחוקק הראשי יקבע זאת.

גלעד ארדן: אני מבקש שהמסלול יהיה, שנוכל לבזות את השר מספיק, אם זה השר באישור הוועדה יהיה רשאי לדחות את תחילת התוקף בשלושה חודשים נוספים.

גלעד ארדן: מלכתחילה זה שלושה חודשים מיום כניסת התקנות לתוקף.

אתי בנדלר: תקנות ראשונות לפי סעיף 7ב(4) יובאו לאישור ועדת הכלכלה בתוך שלושה חודשים ממועד פרסומו של חוק זה.

אתי בנדלר: תחילתו של סעיפים – מייד תגידו לי איזה סעיפים - שבעה חודשים מיום פרסום החוק, והשר באישור ועדת הכלכלה רשאי לדחות את תחילתם של הסעיפים האמורים בשלושה חודשים נוספים.

אתי בנדלר: איזה סעיף אתם רוצים שייכנס לתוקפו מייד עם מועד פרסום החוק?

גלעד ארדן: כל מה שקשור להטעיה רלוונטי כבר מעכשיו.

אתי בנדלר: סעיף 7ב ייכנס לתוקפו מייד.

אתי בנדלר: וגם סעיף 7ג – תחילה עם הפרסום.

אתי בנדלר: אילו סעיפים תחילתם תהיה שבעה חודשים ממועד פרסום החוק?

גלעד ארדן: תעשי שמונה חודשים.

ירון עשהאל: אבל הם רוצים לקבוע פונטים, עם מידות.

ירון עשהאל: אני צריך לשנות את כל מה שיש לי.

ירון עשהאל: אני צריך קודם כל לחכות להם.

ירון עשהאל: אני לא יכול לעשות כלום.

גלעד ארדן: ארבעה חודשים זה די והותר.

גלעד ארדן: זה לא נוחת עליכם פתאום.

גלעד ארדן: בסוף תיתנו את ההוראה לבית הדפוס רק לעניין- -

ירון עשהאל: זה לוקח המון זמן.

גלעד ארדן: ארבעה חודשים מיום שמסיימים זה לא מספיק כדי להכין את השלטים?

ירון עשהאל: גם הם לא מוכנים.

ירון עשהאל: זה לוקח זמן.

ירון עשהאל: אנו צריכים ששה חודשים.

גלעד ארדן: חמישה חודשים.

אתי בנדלר: אז אנו מגיעים לתשעה חודשים.

אתי בנדלר: אני מבקשת לתקן לגבי התחילה המיידית – הוצע שסעיפים 7ב ו-7ג, תחילתם תהיה מיום פרסום החוק.

אתי בנדלר: מפנים את תשומת לבי שב-7ב(א)- -

חגית אייזנמן מלכה: רק 7ב(ב).

לאה ורון: ו-7ג.

אתי בנדלר: כי 7ב(א) מתייחס רק להוראות שעדיין לא ייכנסו לתוקפן.

גלעד ארדן: טוב.

גלעד ארדן: מי בעד?

גלעד ארדן: אושר.

אתי בנדלר: אתם רוצים שאקרא את העקרונות שסוכמו לעניין התחילה?

אתי בנדלר: אני קוראת: תקנות ראשונות לפי סעיף 7ב(4) יובאו לאישור ועדת הכלכלה בתוך שלושה חודשים מיום פרסומו של חוק זה.

אתי בנדלר: תחילתם של סעיפים 7ב(ב) ו-7ב(ג) – עם פרסומם.

אתי בנדלר: תחילתם של כל יתר סעיפי החוק – תשעה חודשים ממועד פרסום החוק.

אתי בנדלר: השר באישור ועדת הכלכלה של הכנסת רשאי לדחות את תחילתם של הסעיפים האמורים בשלושה חודשים נוספים.

גלעד ארדן: תודה, החוק אושר לקריאה השנייה והשלישית, הישיבה נעולה.